‘IVL’สัญญาใจ3ปีไม่มีเพิ่มทุน ซื้อกิจการดะดันผลิตกระโดด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ผู้บริหาร IVL สัญญาจะไม่ขายหุ้นมาอีก และถึงปี 2557 บริษัทจะไม่เพิ่มทุน ส่วนปีนี้คาดรายได้โตกว่า 20% 
นายอาลก โลเฮีย ประธานเจ้าหน้าที่บริหารกลุ่มบริษัทและรองประธานกรรมการ บริษัท อินโดรามา เวนเจอร์ส (IVL)เปิดเผยว่า การที่ผู้ถือหุ้นใหญ่ของบริษัทมีการขายหุ้นล็อตใหญ่ในราคาหุ้นละ 44.50 บาท เพื่อซื้อใบแสดงสิทธิในการซื้อหุ้นเพิ่มทุนที่โอนสิทธิได้ (TSR) หรือ IVLT1 ที่ 36 บาท สามารถทำได้เป็นเรื่องปกติ เพราะมีการเปิดเผยข้อมูลต่อสาธารณชน และยังช่วยให้บริษัทมีสภาพคล่อง และสามารถนำไปลงทุนตามแผนงานในอนาคตได้
“ให้สบายใจได้ว่าผู้ถือหุ้นใหญ่จะไม่นำหุ้นออกมาขายบิ๊กล็อตอีกแล้ว และจากนี้จนถึงปี 2557 บริษัทก็จะไม่มีการเพิ่มทุนจดทะเบียนอีก ยกเว้นในกรณีที่มีอะไรที่พิเศษจริงๆ เพราะบริษัทมีโครงสร้างทางการเงินที่พร้อมลงทุนในแผนงาน 4 ปี (25542557) ทั้งหมด 3,800 ล้านเหรียญสหรัฐ” 
ทั้งนี้ บริษัทจะกู้เงินจากธนาคารพาณิชย์ 1,000 ล้านเหรียญสหรัฐ เงินที่ได้จากเงินเพิ่มทุน IVLT1 ทั้งหมด 550 ล้านเหรียญสหรัฐ ส่วนที่เหลืออีก 2,250 ล้านเหรียญสหรัฐ จะมาจากกระแสเงินสดเฉลี่ยต่อปีที่ 500600 ล้านเหรียญสหรัฐ และมีช่องที่จะกู้ธนาคารเพิ่มอีก เพราะปัจจุบันบริษัทมีหนี้สินต่อทุน (ดี/อี) อยู่ที่ 1 เท่า
สำหรับรายได้ปี 2554 ตั้งเป้าว่าจะเติบโตขึ้นจากปีก่อนมากกว่า 20% ซึ่งเป็นไปตามการเติบโตของอุตสาหกรรมและการบริโภคของโลกที่เพิ่มขึ้นด้วย นอกจากนั้นบริษัทยังอยู่ระหว่างการเจรจาซื้อกิจการประเภทเมล็ดพลาสติกสำหรับการผลิตขวด (PET) อีก 1 แห่งที่ยุโรป และยังมองถึงการซื้อกิจการที่อื่นต่อเนื่องหากมีโอกาส และสินทรัพย์เหล่านั้นมีราคาถูก 
ด้านแผนงาน 4 ปี บริษัทมีแผนจะเพิ่มกำลังการผลิตภายในปี 2557 ได้ 10 ล้านตัน เทียบกับสิ้นปี 2553 กำลังการผลิตอยู่ที่ 3.2 ล้านตัน ขณะที่ปีนี้คาดว่าจะขยายกำลังการผลิตได้ 5.3 ล้านตัน จากความสามารถกำลังการผลิตหลังบริษัทซื้อกิจการจากปีที่แล้วถึง 5.8 ล้านตัน 
นอกจากนี้ บริษัทยังมีแผนนำเสนอข้อมูล (โรดโชว์) ให้กับนักลงทุนอยู่สม่ำเสมอ ซึ่งปกติจะไปโรดโชว์ที่สิงคโปร์ไตรมาสละ 1 ครั้ง เนื่องจากบริษัทมีผู้ถือหุ้นที่สิงคโปร์จำนวนมาก โดยจะเดินทางไปสิงคโปร์ในเดือน ก.พ.ที่จะถึงนี้ ตามคำเชิญจากบริษัทหลักทรัพย์ ยูบีเอส (ประเทศไทย)
ราคาหุ้น IVL เละเป็นโจ๊ก นักลงทุนถล่มขายหนีขายหุ้นบิ๊กล็อต กดราคาหุ้นร่วงจากเหนือ 60 บาท ลงมาเหลือ 40.50 บาท